Bulgaria se confruntă cu posibilitatea unui al şaselea scrutin general în doar trei ani, după ce discuţiile pentru formarea unui nou cabinet guvernamental au fost anulate de vicepremierul Maria Gabriel, relatează DPA, preluată de Agerpres.
Fostul comisar european, în vârstă de 44 de ani, a explicat duminică că spune "nu" noilor condiţii impuse de partenerii de coaliţie.
Gabriel a anunțat că ea şi echipa de negociere a alianţei sale pro-occidentale, de centru-dreapta, GERB-SDS, încheie discuţiile de creare a coaliţiei cu partenerul lor, PP-DB, partid liberal-conservator pro-occidental.
Guvernul în exerciţiu condus de premierul Nikolai Denkov a demisionat aşa cum era planificat la începutul lunii martie pentru a permite o rotaţie a funcţiei de prim-ministru, aşa cum s-a convenit între partenerii guvernamentali în 2023.
Gabriel urma să devină şefa guvernului, iar Denkov adjunctul ei. Însă, potrivit relatărilor din mass-media, partidele s-au certat cu privire numirile pentru poziţiile cheie.
Gabriel a spus că acum vrea să-şi retragă nominalizarea pentru funcţia de prim-ministru, care fusese planificată pentru luni de parlament. Drept urmare, cabinetul pe care l-a prezentat marţea trecută după discuţii cu PP-DB este puţin probabil să fie votat.
Într-un mesaj video transmis duminică seara, Denkov, acum şeful interimar al guvernului, a cerut GERB-SDS să onoreze "acordul tacit" încheiat verbal atunci când guvernul a preluat mandatul în iunie 2023 cu privire la schimbarea şefului guvernului.
"În loc să aruncăm ţara în haos, să ne ţinem de cuvânt", a spus Denkov. S-a spus că înţelegerea verbală a fost că miniştrii individuali ar trebui schimbaţi numai de comun acord.
"Negocierile privind formarea Consiliului de Miniştri au arătat că nu a existat un acord reciproc privind schimbarea miniştrilor", a subliniat Denkov.
Bulgaria se confruntă acum cu un posibil al şaselea scrutin general în doar trei ani. Totuși, şeful statului, Rumen Radev, mai poate propune două mandate guvernamentale înainte de convocarea unor noi alegeri.
Noi alegeri parlamentare ar putea face mai dificilă introducerea monedei euro de către Bulgaria la 1 ianuarie 2025, avertizează experţii. Bulgaria urmează să adere la spaţiul Schengen la 31 martie, dar numai cu frontierele sale aeriene şi maritime pentru moment.